Source: http://www.primorska.info/novice/18800/racunsko_sodisce_izreklo_negativno_mnenje_rtv_slovenija
Timestamp: 2013-05-24 01:30:42+00:00

Document:
Računsko sodišče izreklo negativno mnenje RTV Slovenija | Primorska.info
Računsko sodišče izreklo negativno mnenje RTV Slovenija
Računsko sodišče je po reviziji pravilnosti dela poslovanja Radiotelevizije (RTV) Slovenija v letih 2009 in 2010 izreklo negativno mnenje, saj je ugotovilo, da je zavod posloval v neskladju s predpisi.
Ljubljana, 21. 08. 2012 ob 15:27, Helena Brec Loredan
(foto: Manuel Kalman)	Izplačali za več kot 1.700.000 evrov previsokih plač
Pri reviziji je računsko sodišče ugotovilo, da je javni zavod RTV Slovenija sklepal delovna razmerja in imenoval, premeščal in razporejal javne uslužbence v nasprotju z zakonom o delovnih razmerjih in zakonom o javnih uslužbencih. Na računskem sodišču so ugotovili tudi delovanje v nasprotju z zakonom o sistemu plač v javnem sektorju in podzakonskimi predpisi. RTV Slovenija je namreč javnim uslužbencem izplačala najmanj za 1.741.509 evrov previsoke plače.
RTV Slovenija je poleg tega na podlagi avtorskih in podjemnih pogodb izvajalcem v nasprotju z delovno zakonodajo izplačala honorarje v znesku 11.781.010 evrov, v posameznih primerih pa so v pogodbah o novinarskem delu določili previsok mesečni honorar.
Predsednik računskega sodišča Igor Šoltes je za STA ob tem pojasnil, da je RTV Slovenija v letu 2009 vsaj 230, v letu 2010 pa vsaj 242 izvajalcem oziroma pogodbenim partnerjem izplačala honorarje, kljub temu, da so obstajali vsi elementi za sklenitev delovnega razmerja.
V nasprotju s statutom javnega zavoda je RTV Slovenija sklenila licenčno in koprodukcijsko pogodbo brez soglasja programskega sveta zavoda. Na podlagi teh pogodb je zavod leta 2010 plačal 77.000 evrov licenčnine in 52.124 evrov že nastalih stroškov za produkcijo oddaje, ki ni bila vključena v programsko-produkcijski načrt za leto 2010 in ni bila nikoli predvajana, je pojasnjeno v povzetku poročila. Nepravilnosti je računsko sodišče ugotovilo tudi pri nabavi materiala, storitev in osnovnih sredstev.
Po Šoltesovih besedah so pri tem odkrili kršitve v skupnem znesku 12.732.206 evrov, saj je RTV Slovenija ravnala v nasprotju s predpisi o javnem naročanju in je oddajala ter naročala brez izvedenih ustreznih postopkov. Šoltes je dodal, da je javni zavod kljub temu, da je imel z izvajalci sklenjene pogodbe, storitve naročal tudi pri drugih izvajalcih.
Nepravilnosti tudi na področju oglaševanja
Računsko sodišče je v revizijskem poročilu opozorilo tudi na nepravilnosti na področju oglaševanja. Ugotovilo je, da je RTV Slovenija pri določanju cen storitev oglaševanja ravnala v nasprotju z zakonom o RTV Slovenija in določila različne popuste v višini 8.736.424 evrov. Kot piše v povzetku poročila, so sklepali dogovore oziroma pogodbe za oglaševanje na osnovi gledanosti.
V teh pogodbah so določili cene na osnovi gledanosti v nasprotju z zakonom in prodajnimi pogoji, saj so popusti presegli dovoljeno maksimalno višino. Kot je pojasnjeno v povzetku poročila, je RTV Slovenija s tem oglaševalcem omogočila bistveno večji obseg objavljenih oglasov, najmanj v bruto vrednosti 16.970.626 evrov po ceniku.
Na računskem sodišču so še ugotovili, da je RTV Slovenija v nasprotju z zakonom o medijih oglaševalcem omogočila brezplačno oglaševanje v programih Televizije Slovenija in na teletekstu RTV Slovenija v znesku 636.802 evrov.
Vodstvo RTVS po negativnem mnenju računskega sodišča odpravlja nepravilnosti
Vodstvo Radiotelevizije Slovenija (RTVS) je že odpravilo številne nepravilnosti, ki jih je pri reviziji pravilnosti dela poslovanja zavoda v letih 2009 in 2010 ugotovilo računsko sodišče, so zapisali v sporočilu za javnost. Pojasnili so, da bodo v zadanem roku pripravili odzivno poročilo na negativno mnenje sodišča.
Sedanje vodstvo je ob prevzemu vodenja začelo odpravljati nepravilnosti v poslovanju RTVS takoj, ko jih je ugotovilo oziroma je bilo z njimi seznanjeno, je vodstvo RTVS zapisalo v sporočilu za javnost. Dodali so, da so takoj začeli odpravljati tudi nepravilnosti, ki jih je med izvajanjem revizije odkrilo računsko sodišče, s tem pa so nadaljevali tudi po končani reviziji.
"Številne ugotovljene nepravilnosti, ki jih je moč zaslediti v revizijskem poročilu, so tako že odpravljene. RTVS pa bo skladno z zahtevo računskemu sodišču predložila odzivno poročilo v zadanem roku in v njem izkazala odpravo nepravilnosti," so zapisali.
Vodstvo RTVS je v sporočilu za javnost navedlo tudi, da še niso preučili revizijskega poročila računskega sodišča, zato podrobnejših pojasnil niso mogli posredovati. Poudarili so, da je bila revizija izvedena za obdobje med letoma 2009 in 2010, ko je RTVS vodil prejšnji generalni direktor Anton Guzej in le deloma zdajšnji.

References: sodišče 
 sodišče 
 sodišče 
 sodišče 
 sodišče 
 sodišče